阻風宿大信口
作者：梅堯臣
朝代：宋

paragraphs: 東梁如印蠶，西梁如游魚。
二山夾大江，早暮潮吸噓。
解舟辭姑熟，速欲還吾廬。
風逆未可前，泊浦近煙墟。
波中事網罟，乘月多夜挐。
冰灘聚鳴雁，霜葭正疎疎。
是時昴畢中，曠渺天地虛。
靜坐人已眠，我慮久洗如。
自起取美酒，獨酌邀蟾蜍。
蟾蜍射白光，入盞亦躊躕。
醉來不解舞，欲攬常娥袪。
昔對謫仙人，此意復在予。
既醒裂尺素，立作數行書。
寄與青山冢，精靈其有諸。